Der er brug for en stemme i dansk politik, der siger »fuck jer, jeg mener det her for Danmarks skyld«.

Ifølge modedesigneren Jim Lyngvild kan den stemme meget vil blive ham selv. Han overvejer nemlig at stille op til næste folketingsvalg.

»Jeg kan mærke, at der er brug for en stemme i Danmark, som er ærlig og kærlig og ikke er bange for at sige sin mening af frygt for ikke at blive valgt ind næste gang,« siger han til BT.

Med en massiv skare af følgere har Jim Lyngvilds bramfri ytringer på Facebook stor gennemslagskraft. Han kan dog ikke lade være med at lege med tanken om, at hans ord kan få mere vægt, hvis han går ind i politik.

»Oftere og oftere tænker jeg: Godt, så stiller jeg op næste gang,« forklarer han.

»På et eller andet tidspunkt kommer det til at ske. Jeg har lovet mig selv, at jeg nok skal blive kulturminister, inden jeg dør. Og jeg har ikke oplevet, at jeg ikke har nået de mål, jeg har sat mig.«

Og det bliver højst sandsynligt som konservativ politiker, fortæller han.

Men vil du overhovedet kunne holde dig inden for en partilinje?

»Nej, det er jeg ret sikker på, jeg ikke ville kunne. Hvis jeg ikke mener det samme, vil jeg sige noget andet. Jeg har svært ved at gå på kompromis. Det vil være en stor udfordring for mig at indrette mig inden for et politisk partis rammer. Det vil kræve, at Konservative turde at tage imod mig med åbne arme og er klar på at diskutere, hvad der er en ny tids konservativ? For er der noget, partiet har glemt, er det, hvem de selv er,« siger Jim Lyngvild.

Han kender flere af Konservatives politikere i Folketinget, hvoraf de fleste har ordførerskaber.

»Det er meget, man skal læse og sætte sig ind i. Det lyder dybt kedeligt. Min mand og alle, der kender mig, siger, at jeg vil komme til at røvkede mig. Det er jo ikke kun at få sin vilje og udtale sig om det, man synes er spændende. Det er også at læse op på alle mulige ligegyldige lovforslag og forsvare sine ytringer,« siger Jim Lyngvild, der dog ikke kunne drømme om at starte sit eget parti.

»Hvis der er én ting, danskerne er til falds for, er det politiske modeluner. Ved hvert valg popper der et nyt parti op. Sidst var det Uffe Elbæk, og næste gang bliver det måske Pernille Vermund. Danmark fortjener bedre end at være til falds for et modelune, fordi man er metaltræt af de etablerede partier, der ikke kan melde klart ud, hvad de står for.«

Men hvad vil forskellen være på dig og et modelune?

»At jeg ikke skaber mit eget parti. Jeg har 145.000 følgere på Facebook, som er tro mod det, jeg gør. Så jeg kunne sagtens samle de 21.000 underskrifter, det kræver at blive opstillingsberettiget. Men det ville være egoisme og forfængelighed. Jeg vil hellere støtte op om de gamle, solide partier Socialdemokratiet, Venstre og Konservative. Resten er noget flimmer, der kun har til formål at forvirre folk.«

Men du vil stadig have, at Konservative skal tage mod dig med åbne arme, og at du skal have lov til at sætte din egen dagsorden…

»Hvis jeg havde mit eget parti, ville jeg ikke have noget imod, at folk havde modsatrettede holdninger. Der skal være plads til uenighed. Også på store områder som flygtningedebatten og EU-politikken. Der er stor forskel på ikke at være enig og så kaste mudder efter hinanden. Grundkernen skal bare være rigtig.«